title: Provedbena uredba Komisije (EU) 2021/909 оd 31. svibnja 2021. o razvrstavanju određene robe u kombiniranu nomenklaturu

text:
                  7.6.2021

                  HR

                  Službeni list Europske unije

                  L 199/1

         PROVEDBENA UREDBA KOMISIJE (EU) 2021/909
         оd 31. svibnja 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela i koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba opisana u stupcu (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 31. svibnja 2021.

                  Za Komisiju,

                  u ime predsjednice,

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje (oznaka KN)

                        Obrazloženje

                        (1)

                        (2)

                        (3)

                        Fleksibilan proizvod (takozvana cijev za plivanje) od celularne plastične mase (plastične pjene) u obliku šuplje cijevi dužine približno 1 m i promjera približno 8 cm. Proizvod pluta na vodi i predstavljen je kao plutajuće pomagalo koje zadovoljava europsku normu za plutajuća pomagala za poduku plivanja (EN 13138-2:2014). Proizvod usto apsorbira udare i toplinski izolira.
                        Vidjeti slike  (*1).

                        3926 90 97

                        Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 3926 , 3926 90  i 3926 90 97 .
                        Razvrstavanje u tarifni broj 9506  kao proizvodi i oprema za sve vrste tjelovježbi, gimnastiku, atletiku, ostale sportove ili igre na otvorenom isključeno je jer se zbog svojeg jednostavnog i uobičajenog oblika proizvod ne može identificirati kao proizvod namijenjen za tjelovježbu ili sport iz tarifnog broja 9506 , iako zbog svojstva plutanja proizvod zadovoljava normu za plutajuća pomagala za poduku plivanja. Usto, proizvod bi se zbog jednostavnog oblika i uobičajenog materijala mogao upotrebljavati u različite svrhe (na primjer kao zaštitni proizvodi omotani oko stupova za apsorbiranje udara, proizvodi za toplinsku izolaciju omotani oko cijevi, proizvodi za zabavu djece).
                        Isto tako, isključeno je razvrstavanje u tarifni broj 9503  kao ostale igračke jer se proizvod s obzirom na njegov dizajn ne može jasno identificirati kao proizvod za zabavu djece ili odraslih.
                        Stoga se proizvod razvrstava u skladu s materijalom od kojeg je izrađen (plastična masa).
                        Proizvod se stoga razvrstava pod oznaku KN 3926 90 97  kao ostali proizvodi od plastičnih masa.

               (*1)  Slike služe isključivo u informativne svrhe.


title: Provedbena uredba Komisije (EU) 2021/910 оd 31. svibnja 2021. o razvrstavanju određene robe u kombiniranu nomenklaturu

text:
                  7.6.2021

                  HR

                  Službeni list Europske unije

                  L 199/4

         PROVEDBENA UREDBA KOMISIJE (EU) 2021/910
         оd 31. svibnja 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela i koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu 1. tablice u Prilogu ovoj Uredbi trebalo bi na temelju obrazloženja navedenog u stupcu 3. razvrstati u odgovarajuću oznaku KN iz stupca 2.

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba opisana u stupcu 1. tablice u Prilogu razvrstava se u kombiniranu nomenklaturu u oznaku KN iz stupca 2. te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 31. svibnja 2021.

                  Za Komisiju

                  u ime predsjednice,

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        1.

                        2.

                        3.

                        Štapići od kermeta s jednakim kružnim poprečnim presjekom. Proizvodi različitih duljina i promjera mogu biti punog presjeka ili biti perforirani i imati kanale za hlađenje te imaju tupe krajeve. Neki proizvodi mogu biti i oborenih bridova.
                        Proizvodi su izrađeni od kermeta, tj. od sinteriranih kovinskih karbida na osnovi volframova karbida s kobaltom kao vezivom tvari.
                        Sa svojim niskim stupnjem obrade i jednostavnim oblikom, proizvodi se mogu upotrebljavati za širok raspon namjena, na primjer kao ojačavajući elementi. Ako su dalje obrađeni, predmeti se mogu koristiti za alate i kao alati.

                        8113 00 90

                        Razvrstavanje se temelji na općim pravilima 1. i 6. za tumačenje kombinirane nomenklature, napomeni 4. uz odsjek XV. i nazivima oznaka KN 8113 00  i 8113 00 90 .
                        Razvrstavanje u oznaku KN 8209 00 80  kao štapići i slično za alate, neugrađeno, od kermeta, isključeno je jer se proizvodi mogu upotrebljavati za alate i kao alati samo ako su dalje obrađeni, a prikladni su i za druge namjene.
                        Proizvodi su obuhvaćeni tarifnim brojem 8113 , koji obuhvaća kermete, neovisno jesu li u sirovim oblicima ili u obliku proizvoda nespomenutih na drugom mjestu u kombiniranoj nomenklaturi (vidjeti i Objašnjenja Harmoniziranog sustava za tarifni broj 8113 , šesti stavak).
                        Proizvod se stoga razvrstava u oznaku KN 8113 00 90  kao kermeti i ostali proizvodi od kermeta.


title: Provedbena uredba Komisije (EU) 2021/911 оd 31. svibnja 2021. o razvrstavanju određene robe u kombiniranu nomenklaturu

text:
                  7.6.2021

                  HR

                  Službeni list Europske unije

                  L 199/7

         PROVEDBENA UREDBA KOMISIJE (EU) 2021/911
         оd 31. svibnja 2021.
         o razvrstavanju određene robe u kombiniranu nomenklaturu
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku Unije (1), a posebno njezin članak 57. stavak 4. i članak 58. stavak 2.,
         budući da:

                     (1)

                     Radi osiguravanja jedinstvene primjene kombinirane nomenklature priložene Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                     (2)

                     Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela i koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                     (3)

                     U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                     (4)

                     Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                     (5)

                     Mjere predviđene u ovoj Uredbi u skladu su s mišljenjem Odbora za carinski zakonik,

               DONIJELA JE OVU UREDBU:

            Članak 1.
            Roba opisana u stupcu (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.

            Članak 2.
            U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 31. svibnja 2021.

                  Za Komisiju,

                  u ime predsjednice,

               Gerassimos THOMAS

                  Glavni direktor

                  Glavna uprava za oporezivanje i carinsku uniju

            (1)  SL L 269, 10.10.2013., str. 1.

            (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

            PRILOG

                        Opis robe

                        Razvrstavanje
                        (oznaka KN)

                        Obrazloženje

                        (1)

                        (2)

                        (3)

                        Ploča s kotačićima, za premještanje namještaja, koja se sastoji od:

                                    —

                                    ploče na bazi drva (ploče vlaknatice sa zaobljenim uglovima i rubovima);

                                    —

                                    plastičnih protukliznih podložaka na gornjoj strani ploče;

                                    —

                                    plastičnih valjaka;

                                    —

                                    metalnih nosača za postavljanje plastičnih valjaka na donju stranu ploče.

                              Proizvod ima prorez za rukohvat kojim se proizvod može nositi u ruci ili objesiti na zid.
                        Proizvod je namijenjen za prijevoz različitih predmeta, posebno pokućstva i drugih teških predmeta.
                        (Vidjeti sliku)  (*1).

                        4421 99 10

                        Razvrstavanje se temelji na općim pravilima 1, 3 (b) i 6 za tumačenje kombinirane nomenklature, napomeni 3 uz poglavlje 44 i nazivima oznaka KN 4421 , 4421 99  i 4421 99 10 .
                        Razvrstavanje u oznaku KN 8716 80 00  kao ostala vozila bez vlastitog pogona isključeno je jer objektivne značajke i svojstva proizvoda ne odgovaraju u potpunosti nazivima tarifnog broja 8716  i oznake KN 8716 80 00 .
                        S obzirom na objektivne značajke i svojstva proizvoda, uključujući prorez za rukohvat koji se ne upotrebljava za guranje proizvoda nogom ili rukom te njegovu konstrukciju za prijevoz teških predmeta kao što je pokućstvo guranjem predmeta, proizvod nije konstruiran tako da ga vuče drugo vozilo, da se gura ili vuče rukom, gura nogom ili da ga vuku životinje (vidjeti i Objašnjenja Harmoniziranog sustava za tarifni broj 8716 , drugi stavak).
                        Proizvod se ne može smatrati vozilom jer nema određene značajke i svojstva vozila na ručni ili nožni pogon iz tarifnog broja 8716  jer nije kolica, ručna kolica, kolica s platformom ili građevinska kolica ili se ne sastoji od određenog dijela vozila kao što je šasija.
                        Stoga se proizvod razvrstava u skladu s materijalom od kojeg je izrađen.
                        Proizvod je složeni proizvod izrađen od različitih materijala (drvo, plastična masa i metal). Sastavni dio koji proizvodu daje bitnu značajku je drvo jer je drvena ploča glavni dio složenog proizvoda i najvažnija za predviđenu namjenu proizvoda.
                        Proizvod se stoga razvrstava u oznaku KN 4421 99 10  kao ostali proizvodi od ploča vlaknatica.

               (*1)  Slika je samo informativna.


title: Provedbena uredba Komisije (EU) 2021/912 оd 4. lipnja 2021. o odobravanju izmjena specifikacija nove hrane lakto-N-neotetraoze (mikrobni izvor) i o izmjeni Provedbene uredbe (EU) 2017/2470 (Tekst značajan za EGP)

text:
                  7.6.2021

                  HR

                  Službeni list Europske unije

                  L 199/10

         PROVEDBENA UREDBA KOMISIJE (EU) 2021/912
         оd 4. lipnja 2021.
         o odobravanju izmjena specifikacija nove hrane lakto-N-neotetraoze (mikrobni izvor) i o izmjeni Provedbene uredbe (EU) 2017/2470
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2015/2283 Europskog parlamenta i Vijeća od 25. studenoga 2015. o novoj hrani, o izmjeni Uredbe (EU) br. 1169/2011 Europskog parlamenta i Vijeća i o stavljanju izvan snage Uredbe (EZ) br. 258/97 Europskog parlamenta i Vijeća i Uredbe Komisije (EZ) br. 1852/2001 (1), a posebno njezin članak 12.,
         budući da:

                     (1)

                     Uredbom (EU) 2015/2283 predviđeno je da se samo nova hrana koja je odobrena i uvrštena na popis Unije smije stavljati na tržište u Uniji.

                     (2)

                     U skladu s člankom 8. Uredbe (EU) 2015/2283 donesena je Provedbena uredba Komisije (EU) 2017/2470 (2), kojom je utvrđen Unijin popis odobrene nove hrane.

                     (3)

                     Komisija na temelju članka 12. Uredbe (EU) 2015/2283 podnosi nacrt provedbenog akta kojim se odobrava stavljanje nove hrane na tržište Unije i ažurira popis Unije.

                     (4)

                     Provedbenom odlukom Komisije (EU) 2016/375 (3) odobreno je, u skladu s Uredbom (EZ) br. 258/97 Europskog parlamenta i Vijeća (4), stavljanje na tržište kemijski sintetizirane lakto-N-neotetraoze kao novog sastojka hrane.

                     (5)

                     U skladu s člankom 5. Uredbe (EZ) br. 258/97 društvo Glycom A/S 1. rujna 2016. obavijestilo je Komisiju da namjerava na tržište staviti lakto-N-neotetraozu iz mikrobnog izvora dobivenu s pomoću bakterije Escherichia coli soj K-12 kao novi sastojak hrane.

                     (6)

                     U obavijesti Komisiji društvo Glycom A/S dostavilo je i izvješće koje je izdalo nadležno tijelo Irske u skladu s člankom 3. stavkom 4. Uredbe (EZ) br. 258/97, u kojem je na temelju znanstvenih dokaza koje je dostavilo to društvo zaključeno da je lakto-N-neotetraoza dobivena s pomoću bakterije Escherichia coli soj K-12 u osnovi istovjetna sintetičkoj lakto-N-neotetraozi koja je odobrena Provedbenom odlukom (EU) 2016/375. Stoga je lakto-N-neotetraoza iz mikrobnog izvora uvrštena na Unijin popis nove hrane.

                     (7)

                     Dana 23. lipnja 2019. društvo Chr. Hansen A/S („podnositelj zahtjeva”) podnijelo je zahtjev Komisiji u skladu s člankom 10. stavkom 1. Uredbe (EU) 2015/2283 za odobrenje lakto-N-neotetraoze (mikrobni izvor) proizvedene kombiniranom aktivnošću izvedenih sojeva PS-LNnT-JBT i DS-LNnT-JBT bakterije Escherichia coli soj BL21(DE3) kao nove hrane pod istim uvjetima uporabe kao i oni koji su trenutačno odobreni za sintetičku lakto-N-neotetraozu iz mikrobnog izvora. Podnositelj zahtjeva zatražio je ažuriranje Unijina popisa u pogledu novog izvora te nove hrane.

                     (8)

                     Osim toga, podnositelj zahtjeva predložio je ažuriranje određenih specifikacija lakto-N-neotetraoze (mikrobni izvor) proizvedene iz tog novog izvora, s obzirom na to da se razlikuju od specifikacija odobrene lakto-N-neotetraoze iz mikrobiološkog izvora dobivene s pomoću bakterije Escherichia coli soj K-12, i to u pogledu povećanja razine pepela s ≤ 0,4 % na ≤ 1,0 %; više razine prisutnosti kvasaca i plijesni, i to s postojećih ≤ 10 jedinica koje tvore kolonije („CFU”)/g nove hrane za svaku vrstu mikroorganizma na ≤ 50 CFU/g za njihovu kombinaciju; te odsutnosti metanola (s postojećih ≤ 100 mg/kg) i izomera fruktoze lakto-N-neotetraoze (s postojećih ≤ 1,0 %).

                     (9)

                     Komisija je 17. siječnja 2020. od Europske agencije za sigurnost hrane („Agencija”) zatražila da provede ocjenu lakto-N-neotetraoze proizvedene kombiniranom aktivnošću izvedenih sojeva PS-LNnT-JBT i DS-LNnT-JBT bakterije Escherichia coli soj BL21(DE3) u skladu sa zahtjevima iz članka 11. Uredbe (EU) 2015/2283.

                     (10)

                     Agencija je 22. listopada 2020. donijela znanstveno mišljenje „Sigurnost lakto-N-neotetraoze (LNnT) dobivene iz izvedenih sojeva bakterije E. coli BL21 kao nove hrane u skladu s Uredbom (EU) 2015/2283” (5).

                     (11)

                     Agencija je u svojem znanstvenom mišljenju zaključila da je lakto-N-neotetraoza (LNnT) proizvedena kombiniranom aktivnošću izvedenih sojeva PS-LNnT-JBT i DS-LNnT-JBT bakterije Escherichia coli soj BL21(DE3) kao nova hrana u skladu s Uredbom (EU) 2015/2283 sigurna za trenutačno odobrene uvjete uporabe. U mišljenju se iznosi dovoljno informacija na temelju kojih se stoga može utvrditi da je lakto-N-neotetraoza (LNnT) proizvedena kombiniranom aktivnošću izvedenih sojeva PS-LNnT-JBT i DS-LNnT-JBT bakterije Escherichia coli soj BL21(DE3) u skladu s člankom 12. stavkom 1. Uredbe (EU) 2015/2283.

                     (12)

                     Stoga je primjereno izmijeniti specifikacije mikrobiološki proizvedene lakto-N-neotetraoze kako bi se uz odobreni Escherichia coli soj K12 uključili i izvedeni sojevi PS-LNnT-JBT i DS-LNnT-JBT bakterije Escherichia coli soj BL21(DE3) kao izvor nove hrane te kako bi se izmijenile predložene razine prisutnosti pepela i plijesni te kvasca.

                     (13)

                     Prilog Uredbi (EU) 2017/2470 trebalo bi stoga na odgovarajući način izmijeniti.

                     (14)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Unos na Unijin popis odobrene nove hrane kako je predviđeno člankom 6. Uredbe (EU) 2015/2283 koji se odnosi na tvar lakto-N-neotetraoza (mikrobni izvor) mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. lipnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 327, 11.12.2015., str. 1.

            (2)  Provedbena uredba Komisije (EU) 2017/2470 оd 20. prosinca 2017. o utvrđivanju Unijina popisa nove hrane u skladu s Uredbom (EU) 2015/2283 Europskog parlamenta i Vijeća o novoj hrani (SL L 351, 30.12.2017., str. 72.).

            (3)  Provedbena odluka Komisije (EU) 2016/375 оd 11. ožujka 2016. o odobravanju stavljanja na tržište lakto-N-neotetraoze kao sastojka nove hrane u skladu s Uredbom (EZ) br. 258/97 Europskog parlamenta i Vijeća (SL L 70, 16.3.2016., str. 22.).

            (4)  Uredba (EZ) br. 258/97 Europskog parlamenta i Vijeća od 27. siječnja 1997. o novoj hrani i sastojcima nove hrane (SL L 43, 14.2.1997., str. 1.).

            (5)  EFSA Journal 2020.;18(11):6305.

            PRILOG
            U tablici 2. (Specifikacije) Priloga Provedbenoj uredbi (EU) 2017/2470 unos za „Lakto-N-neotetraoza (mikrobni izvor)” zamjenjuje se sljedećim:

                           „Lakto-N-neotetraoza

                              (mikrobni izvor)

                              Definicija:

                           Kemijski naziv: β-D-Galaktopiranozil-(1→4)-2-acetamido-2-deoksi-β-D-glukopiranozil-(1→3)-β-D-galaktopiranozil-(1→4)-D-glukopiranoza
                           Kemijska formula: C26H45NO21

                           CAS br.: 13007-32-4
                           Molekulska masa: 707,63 g/mol

                              Izvor:

                                       —

                                       Genetski modificirani soj bakterije Escherichia coli K-12, ili

                                       —

                                       kombinacija genetski modificiranih sojeva PS-LNnT-JBT i DS-LNnT-JBT bakterije Escherichia coli BL21(DE3)

                              Opis:

                           Lakto-N-neotetraoza je prah bijele do sivobijele boje koji se proizvodi mikrobiološkim postupkom.

                              Čistoća:

                           Analiza (bez vode): ≥ 80 %
                           D-laktoza: ≤ 10,0 %
                           Lakto-N-trioza II: ≤ 3,0 %

                              para-lakto-N-neoheksaoza: ≤ 5,0 %
                           Izomer fruktoze lakto-N-neotetraoze: ≤ 1,0 %
                           Zbroj saharida (lakto-N-neotetraoza, D-laktoza, lakto-N-trioza II, para-lakto-N-neoheksaoza, izomer fruktoze lakto-N-neotetraoze): ≥ 92 % (% m/m suhe tvari)
                           pH (20 °C, 5 %-tna otopina): 4,0–7,0
                           Voda: ≤ 9,0 %
                           Sulfatni pepeo: ≤ 1,0 %
                           Ostaci otapala (metanol): ≤ 100 mg/kg
                           Ostaci bjelančevina: ≤ 0,01 %

                              Mikrobiološki kriteriji:

                           Ukupan broj aerobnih mezofilnih bakterija: ≤ 500 CFU/g
                           Kvasci i plijesni: ≤ 50 CFU/g
                           Ostaci endotoksina: ≤ 10 EU/mg
                           CFU: jedinice koje tvore kolonije; EU: jedinice endotoksina”


title: Provedbena uredba Komisije (EU) 2019/1374 оd 26. kolovoza 2019. o ponovnom otvaranju ispitnog postupka nakon presude od 3. srpnja 2019. u predmetu C-644/17 Eurobolt, u pogledu Provedbene Uredbe Vijeća (EU) br. 723/2011 od 18. srpnja 2011. o proširenju konačne antidampinške pristojbe uvedene Uredbom (EZ) br. 91/2009 o uvozu određenih željeznih ili čeličnih elemenata za pričvršćivanje podrijetlom iz Narodne Republike Kine na uvoz određenih željeznih ili čeličnih elemenata za pričvršćivanje poslanih iz Malezije, bez obzira na to imaju li deklarirano podrijetlo iz Malezije ili ne

text:
                  27.8.2019

                  HR

                  Službeni list Europske unije

                  L 223/1

         PROVEDBENA UREDBA KOMISIJE (EU) 2019/1374
         оd 26. kolovoza 2019.
         o ponovnom otvaranju ispitnog postupka nakon presude od 3. srpnja 2019. u predmetu C-644/17 Eurobolt, u pogledu Provedbene Uredbe Vijeća (EU) br. 723/2011 od 18. srpnja 2011. o proširenju konačne antidampinške pristojbe uvedene Uredbom (EZ) br. 91/2009 o uvozu određenih željeznih ili čeličnih elemenata za pričvršćivanje podrijetlom iz Narodne Republike Kine na uvoz određenih željeznih ili čeličnih elemenata za pričvršćivanje poslanih iz Malezije, bez obzira na to imaju li deklarirano podrijetlo iz Malezije ili ne
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 266.,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije, (1) a posebno njezin članak 14.
         budući da:
         1.   POSTUPAK

                     (1)

                     Komisija je 9. studenoga 2007. pokrenula antidampinški postupak u vezi s uvozom određenih željeznih ili čeličnih elemenata za pričvršćivanje podrijetlom iz Narodne Republike Kine (2) u skladu s člankom 5. Uredbe Vijeća (EZ) 384/96 (3) (osnovna uredba).

                     (2)

                     Vijeće je 31. siječnja 2009. Uredbom (EZ) br. 91/2009 (4) uvelo konačnu antidampinšku pristojbu na uvoz određenih željeznih ili čeličnih elemenata za pričvršćivanje podrijetlom iz Narodne Republike Kine („NRK”).

                     (3)

                     Nakon početnog ispitnog postupka Komisija je primila dokaze da se te mjere izbjegavaju prekrcavanjem u Maleziji.

                     (4)

                     Zato je Komisija 28. studenoga 2010. Uredbom (EU) 966/2020 (5) pokrenula ispitni postupak o mogućem izbjegavanju antidampinških mjera uvedenih Uredbom (EZ) 91/2009.

                     (5)

                     Provedbenom uredbom Vijeća (EU) br. 723/2011 od 18. srpnja 2011. (Uredba o sprečavanju izbjegavanja mjera) (6) Vijeće je 26. srpnja 2011., nakon ispitnog postupka za sprečavanje izbjegavanja mjera, proširilo antidampinšku pristojbu uvedenu Uredbom (EZ) br. 91/2009 na određene željezne ili čelične elemente za pričvršćivanje poslane iz Malezije, bez obzira na to imaju li deklarirano podrijetlo iz Malezije ili ne.

                     (6)

                     Komisija je 27. veljače 2016. stavila izvan snage konačnu antidampinšku pristojbu uvedenu Uredbom (EZ) br. 91/2009, proširenu Uredbom (EU) 723/2011 (7).

                     (7)

                     Nizozemski vrhovni sud uputio je 17. studenoga 2017. zahtjev za prethodnu odluku u kontekstu nacionalnog spora što ga je pokrenulo društvo Eurobolt BV (Eurobolt), nizozemski uvoznik elemenata za pričvršćivanje iz Malezije. Društvo Eurobolt osporilo je valjanost mjera za sprečavanje izbjegavanja mjera jer Komisija nije Odboru poslala sve relevantne informacije najmanje 10 radnih dana prije sastanka odbora, kako je propisano u tadašnjem članku 15. stavku 2. Uredbe (EZ) 1225/2009 (8).

                     (8)

                     U tom kontekstu, sud koji je uputio zahtjev u biti pita je li Uredba (EU) 723/2011 nevaljana s obzirom na članak 15. stavak 2. Uredbe (EZ) 1225/2009 jer očitovanja Eurobolta na Komisijine zaključke nisu bila, kao relevantni podaci u smislu te odredbe, stavljena na raspolaganje Savjetodavnom odboru predviđenom tom odredbom najmanje deset radnih dana prije njegova sastanka (9).

                     (9)

                     Sud je u svojoj presudi napomenuo da Eurobolt podnosi ta očitovanja kao zainteresirana strana u vezi s ispitnim postupkom koji je otvorila Komisija u skladu s člankom 13. stavkom 3. Uredbe (EZ) 1225/2009. Namjera tih očitovanja bila je odgovoriti na Komisijine privremene nalaze (10). Zato ih je trebalo smatrati relevantnom informacijom u smislu članka 15. stavka 2. Uredbe (EZ) 1225/2009 (11), a kao posljedica toga došlo je do povrede navedene odredbe jer o tim očitovanjima države članice nisu informirane najkasnije deset radnih dana prije sastanka Savjetodavnog odbora (12).

                     (10)

                     Sud Europske unijesmatra zahtjev iz članka 15. stavka 2. Uredbe (EZ) 1225/2009, da se Savjetodavnom odboru dostave sve relevantne informacije najkasnije deset radnih dana prije njegova sastanka, bitnim formalnim uvjetom za pravilno vođenje postupka pa njegovim kršenjem predmetni akt postaje ništav (13).

                     (11)

                     U skladu s člankom 266. UFEU-a institucije Unije moraju poduzeti mjere potrebne za poštovanje presude.

                     (12)

                     Iz sudske prakse proizlazi da ako presuda Suda poništi uredbu o uvođenju antidampinške pristojbe ili tu uredbu proglasi nevaljanom, institucija koja mora poduzeti potrebne mjere kako bi izvršila tu presudu ima pravo na nastavak postupka koji je u izvorištu te uredbe, čak i ako ta mogućnost nije izrijekom navedena u primjenjivom propisu (14).

                     (13)

                     Osim toga, ako utvrđena nepravilnost nije dovela do nezakonitosti cijelog postupka, ta institucija ima mogućnost, radi donošenja akta kojim će zamijeniti akt koji je poništen ili proglašen nevaljanim, nastaviti taj postupak tek u onoj fazi u kojoj je došlo do nepravilnosti (15). Pod time se posebno razumijeva da, ako se poništi akt kojim se zaključuje neki administrativni postupak, to poništenje ne utječe nužno na pripremne akte kao što je pokretanje postupka za sprečavanje izbjegavanja mjera.

                     (14)

                     U ovom je predmetu Sud proglasio Uredbu (EU) 723/2011 nevaljanom jer je donesena kršenjem postupka savjetovanja iz članka 15. stavka 2. Uredbe (EZ) 1225/2009. Stoga Komisija ima mogućnost izmijeniti one točke Uredbe (EU) br. 723/2011 koje su dovele do njezina poništenja i ostaviti nepromijenjenima one dijelove na koje presuda Suda nije utjecala (16).

                     (15)

                     Komisija je stoga odlučila ponovno otvoriti ispitni postupak za sprečavanje izbjegavanja mjera kako bi ispravila formalnu nezakonitost koju je utvrdio Sud i ponovno uvela Uredbu o sprečavanju izbjegavanja mjera.

               2.   PONOVNO OTVARANJE POSTUPKA

         2.1.   Ponovno otvaranje postupka

                     (16)

                     S obzirom na prethodno navedeno, Komisija ponovno otvara ispitni postupak za sprečavanje izbjegavanja mjera za uvoz određenih željeznih ili čeličnih elemenata za pričvršćivanje poslane iz Malezije, bez obzira na to imaju li deklarirano podrijetlo iz Malezije ili ne, koji je doveo do donošenja Provedbene uredbe Vijeća (EU) br. 723/2011 od 18. srpnja 2011. o proširenju konačne antidampinške pristojbe uvedene Uredbom (EZ) br. 91/2009.

                     (17)

                     Ponovno otvaranje ispitnog postupka ograničeno je na provedbu presude Suda u predmetu C-644/17. Nezakonitost koju je utvrdio Sud u toj presudi odnosi se na obveze postupka u odnosu na Savjetodavni odbor, iz članka 15. stavka 2. Uredbe (EZ) 1225/2009, koja je tada bila na snazi. Taj je postupak u međuvremenu zamijenio postupak odbora za ispitivanje iz članka 5. Uredbe (EU) 182/2011 (17) (18).

                     (18)

                     U odnosu na to Komisija napominje da se u načelu akti Europske unije donose u skladu s postupovnim pravilima koja su na snazi u vrijeme njihova donošenja. Upravo zbog stavljanja izvan snage članka 15. stavka 2. Uredbe (EZ) 1225/2009, kakav je bio na snazi u vrijeme predmetnog ispitnog postupka, postupak kao što je trenutačno ponovno otvaranje ispitnog postupka za sprečavanje izbjegavanja mjera, pokrenut u skladu s člankom 13. stavkom 3. Uredbe (EZ) 1225/2009, od dana stavljanja izvan snage članka 15. stavka 2. Uredbe (EZ) 1225/2009, kakav je bio primjenjiv u vrijeme donošenja Uredbe (EU) 723/2011, može biti dovršen samo u skladu s onim postupcima odbora koji su trenutno na snazi za uvođenje mjera za sprečavanje izbjegavanja mjera (19). U skladu s člankom 15. stavkom 3. Uredbe (EZ) 1225/2009, kako je izmijenjena i kodificirana Uredbom (EU) 2016/1036 (20), u ovom ponovnom otvaranju treba slijediti postupak iz članka 5. Uredbe (EU) 182/2011.

                     (19)

                     Budući da u ovom konkretnom slučaju o očitovanjima Eurobolta u svojstvu zainteresirane strane u odnosu na ispitni postupak koji je pokrenula Komisija u skladu s člankom 13. stavkom 3. Uredbe (EZ)1225/2009 Savjetodavni odbor nije na pravi način obaviješten, Komisija namjerava analizirati ta očitovanja (kao i sve dodatne informacije koje dostave zainteresirane strane, kako se predviđa odjeljkom 2.2.) i ishod te analize upotrijebiti u prijedlogu koji će Komisija podnijeti.

                     (20)

                     Komisija će zatim u okviru ispitnog postupka na temelju članka 5. Uredbe (EU) 182/2011, iz članka 15. stavka 3. Uredbe (EU) 2016/1036, o tome obavijestiti Odbor najkasnije 14 dana prije sastanka tog odbora. Tijelima država članica tako se omogućuje da se upoznaju sa svim relevantnim informacijama koje se odnose na ta očitovanja, kako bi nakon unutarnjih i vanjskih savjetovanja mogla definirati svoje stajalište i zaštititi svoje posebne interese.

               2.2.   Pisani podnesak

                     (21)

                     Zainteresirane strane pozivaju se da iznesu svoja stajališta te dostave informacije i popratne dokaze o pitanjima povezanima s ponovnim otvaranjem ispitnog postupka u roku od 20 dana od datuma objave ove Uredbe u Službenom listu Europske unije.

               2.3.   Mogućnost saslušanja pred ispitnim službama Komisije

                     (22)

                     Zainteresirane strane mogu zatražiti saslušanje pred istražnim službama Komisije. Svi zahtjevi za saslušanje podnose se u pisanom obliku i trebaju sadržavati razloge za njihovo podnošenje. Zahtjev za saslušanje o pitanjima povezanima s ponovnim otvaranjem ispitnog postupka mora se podnijeti u roku od 15 dana od datuma objave ove Uredbe u Službenom listu Europske unije. Nakon toga zahtjev za saslušanje mora se podnijeti u rokovima koje u svojoj komunikaciji s tim strankama odredi Komisija.

               2.4.   Upute za izradu podnesaka i korespondenciju

                     (23)

                     Informacije dostavljene Komisiji u svrhu ispitnih postupaka trgovinske zaštite ne bi smjele podlijegati autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane od nositelja autorskih prava moraju zatražiti posebno dopuštenje kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

                     (24)

                     Svi podnesci i korespondencija zainteresiranih strana za koje se zahtijeva povjerljivo postupanje nose oznaku Limited („ograničeno”) (21).

                     (25)

                     Zainteresirane strane koje dostavljaju podatke s oznakom Limited dužne su u skladu s člankom 19. stavkom 2. Uredbe (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (22) dostaviti sažetke tih podataka u verziji koja nije povjerljiva s oznakom For inspection by interested parties („na uvid zainteresiranim stranama”). Ti sažeci trebali bi biti dovoljno detaljni da se može razumjeti bit informacija koje su dostavljene kao povjerljive. Ako zainteresirana strana koja dostavlja povjerljive informacije ne dostavi sažetak u verziji koja nije povjerljiva, u traženom obliku i na traženoj razini kvalitete, te se informacije ne moraju uzeti u obzir.

                     (26)

                     Zainteresirane strane pozivaju se da sve podneske i zahtjeve dostave e-poštom ili putem stranice TRON.tdi (https://webgate.ec.europa.eu/tron/TDI) (23), uključujući skenirane punomoći i potvrde. Uporabom e-pošte ili stranice TRON.tdi zainteresirane strane izražavaju svoju suglasnost s pravilima koja se primjenjuju na elektroničke podneske, sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na internetskim stranicama Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf. Zainteresirane strane moraju navesti svoje ime, adresu, broj telefona i valjanu adresu e-pošte te osigurati da je dostavljena adresa e-pošte ispravna službena adresa e-pošte koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju zainteresiranih strana.
                     Adresa Komisije za korespondenciju:

                                 European Commission

                                 Directorate-General for Trade

                                 Directorate H

                                 Office: CHAR 04/039

                                 1049 Brussels

                                 BELGIUM

                                 E-pošta: TRADE-AD-FASTENERS-MALAYSIA@ec.europa.eu

               2.5.   Nesuradnja

                     (27)

                     Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi, bili pozitivni ili negativni, mogu se donijeti na temelju raspoloživih podataka u skladu s člankom 18. osnovne uredbe.

                     (28)

                     Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci.

                     (29)

                     Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. osnovne uredbe, ishod za tu stranu može biti manje povoljan nego što bi bio da je surađivala.

                     (30)

                     Nedostavljanje odgovora u elektroničkom obliku ne smatra se nesuradnjom, pod uvjetom da zainteresirana strana dokaže da bi dostavljanje odgovora u traženom obliku dovelo do nepotrebnog dodatnog opterećenja ili neopravdanog dodatnog troška. Zainteresirana strana trebala bi o tome odmah obavijestiti Komisiju.

               2.6.   Službenik za saslušanje

                     (31)

                     Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje veza je između zainteresiranih strana i ispitnih službi Komisije. Službenik za saslušanje ispituje zahtjeve za pristup predmetu, sporove povezane s povjerljivošću dokumenata, zahtjeve za produljenje rokova i zahtjeve trećih osoba za saslušanje. Službenik za saslušanje može organizirati saslušanje s pojedinačnom zainteresiranom stranom i posredovati kako bi osigurao da zainteresirana strana u potpunosti ostvaruje svoja prava na obranu.

                     (32)

                     Zahtjevi za saslušanje pred službenikom za saslušanje podnose se u pisanom obliku i trebali bi sadržavati razloge za njihovo podnošenje. Službenik za saslušanje ispitat će te razloge. Saslušanja bi se trebala održati samo ako pitanja nisu pravodobno riješena sa službama Komisije.

                     (33)

                     Svi zahtjevi moraju se podnijeti pravovremeno i žurno kako se ne bi ugrozilo uredno odvijanje postupka. U tu svrhu zainteresirane strane trebale bi zatražiti intervenciju službenika za saslušanje u najkraćem roku nakon nastanka događaja koji opravdava takvu intervenciju. Ako se zahtjevi za saslušanje ne podnesu u važećem roku, službenik za saslušanje ispitat će i razloge kašnjenja, prirodu postavljenih pitanja i utjecaj tih pitanja na pravo na obranu, vodeći računa o interesu dobrog upravljanja i pravovremenom završetku ispitnog postupka.

                     (34)

                     Dodatne informacije i podatke za kontakt zainteresirane strane mogu pronaći na stranicama službenika za saslušanje na internetskim stranicama Glavne uprave za trgovinu: http://ec.europa.eu/trade/trade-policy-and-you/contacts/hearing-officer/.

               2.7.   Obrada osobnih podataka

                     (35)

                     Osobni podaci prikupljeni u ovom ispitnom postupku obrađuju se u skladu s Uredbom (EU) 2018/1725 Europskog parlamenta i Vijeća (24).

                     (36)

                     Obavijest o zaštiti podataka kojom se pojedinci obavješćuju o obradi osobnih podataka u okviru djelovanja Komisije u području trgovinske zaštite dostupna je na internetskim stranicama Glavne uprave za trgovinu: http://trade.ec.europa.eu/doclib/html/157639.htm.

               2.8.   Informacije za carinska tijela

                     (37)

                     Nacionalna carinska tijela dužna su čekati objavu ishoda ponovnog pokretanja ispitnog postupka prije donošenja odluke o zahtjevima za povrat i otpust carina na koje se odnosi ova Uredba. U pravilu, ta bi objava trebala biti u roku od devet mjeseci od datuma objave ove Uredbe.

               2.9.   Objavljivanje

                     (38)

                     Zainteresirane strane naknadno će biti obaviještene o bitnim činjenicama i razlozima na temelju kojih se namjerava provesti presuda, a omogućit će im se i iznošenje primjedbi,

               DONIJELA JE OVU UREDBU:

            Članak 1.
            Komisija ponovno otvara ispitni postupak za sprečavanje izbjegavanja mjera za uvoz određenih željeznih ili čeličnih elemenata za pričvršćivanje poslane iz Malezije, bez obzira na to imaju li deklarirano podrijetlo iz Malezije ili ne, koji je doveo do donošenja Provedbene uredbe Vijeća (EU) br. 723/2011 od 18. srpnja 2011. o proširenju konačne antidampinške pristojbe uvedene Uredbom (EZ) br. 91/2009.

            Članak 2.
            Nacionalna carinska tijela dužna su čekati objavu ishoda ponovnog pokretanja ispitnog postupka prije donošenja odluke o zahtjevima za povrat i otpust carina na koje se odnosi ova Uredba.

            Članak 3.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. kolovoza 2019.

                  Za Komisiju

                  Predsjednik

               Jean-Claude JUNCKER

            (1)  SL L 176, 30.6.2016., str. 21.

            (2)  Obavijest o pokretanju antidampinškog postupka koji se odnosi na uvoz određenih poli(vinil alkohola) podrijetlom iz Narodne Republike Kine

            (3)  Uredba Vijeća (EZ) br. 384/96 od 22. prosinca 1995. o zaštiti od dampinškog uvoza iz zemalja koje nisu članice Europske zajednice SL L 56, 6.3.1996., str. 1. Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL L 176, 30.6.2016., str. 21.).

            (4)  Uredba Vijeća (EZ) br. 91/2009 od 26. siječnja 2009. o uvođenju konačne antidampinške pristojbe na uvoz određenih željeznih ili čeličnih elemenata za pričvršćivanje podrijetlom iz Narodne Republike Kine (SL L 29, 31.1.2009., str. 1.).

            (5)  Uredba Komisije (EU) br. 966/2010 od 27. listopada 2010. o pokretanju ispitnog postupka o mogućem izbjegavanju antidampinških mjera uvedenih Uredbom Vijeća (EZ) 91/2009. o uvozu određenih željeznih ili čeličnih elemenata za pričvršćivanje podrijetlom iz Narodne Republike Kine uvozom određenih željeznih ili čeličnih elemenata za pričvršćivanje poslanih iz Malezije, bez obzira na to imaju li deklarirano podrijetlo iz Malezije ili ne, te o uvjetovanju takvog uvoza evidentiranjem (SL L 282, 28.10.2010., str. 29.).

            (6)  Provedbena Uredba Vijeća (EU) br. 723/2011 od 18. srpnja 2011. o proširenju konačne antidampinške pristojbe uvedene Uredbom (EZ) br. 91/2009 o uvozu određenih željeznih ili čeličnih elemenata za pričvršćivanje podrijetlom iz Narodne Republike Kine na uvoz određenih željeznih ili čeličnih elemenata za pričvršćivanje poslanih iz Malezije, bez obzira na to imaju li deklarirano podrijetlo iz Malezije ili ne (SL L 194, 26.7.2011., str. 6.).

            (7)  Provedbena uredba Komisije (EU) 2016/278 оd 26. veljače 2016. o stavljanju izvan snage konačne antidampinške pristojbe uvedene na uvoz određenih željeznih ili čeličnih elemenata za pričvršćivanje podrijetlom iz Narodne Republike Kine, proširene na uvoz određenih željeznih ili čeličnih elemenata za pričvršćivanje poslanih iz Malezije, bez obzira na to imaju li deklarirano podrijetlo iz Malezije ili ne (SL L 52, 27.2.2016., str. 24.).

            (8)  Uredba Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske unije (SL L 343, 22.12.2009., str. 51.).

            (9)  Presuda od 3. srpnja 2019., predmet C-644/17 Eurobolt, ECLI:EU:C:2019:555, točka 33.

            (10)  Ibid, točka 40.

            (11)  Ibid, točka 42.

            (12)  Ibid, točka 43.

            (13)  Ibid, točka 51.

            (14)  Presuda Suda od 15. ožujka 2018., predmet C-256/16 Deichmann, ECLI:EU:C:2018:187, točka 73.; vidjeti i presudu Suda od 19. lipnja 2019., predmet C-612/16 P&J Clark International, ECLI:EU:C:2019:508, točka 43.;

            (15)  Ibid, točka 74.; vidjeti i presudu Suda od 19. lipnja 2019., predmet C-612/16 P&J Clark International, EU:C:2019:508, točka 43.;

            (16)  Presuda od 3. listopada 2000., predmet C-458/98 P, Industrie des Poudres Sphériques protiv Vijeća, ECLI:EU:C:2000:531, točke 80. do 85.

            (17)  Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

            (18)  Vidjeti, u vezi s time, Uredbu (EU) No 37/2014 Europskog parlamenta i Vijeća od 15. siječnja 2014. o izmjeni određenih uredbi koje se odnose na zajedničku trgovinsku politiku s obzirom na postupke za donošenje određenih mjera (SL L 18, 21.1.2014., str. 1.).

            (19)  Presuda Suda od 15. ožujka 2018., predmet C-256/16 Deichmann, ECLI:EU:C:2018:187, točke 44. do 55.

            (20)  Uredba (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (SL L 176, 30.6.2016., str. 21.).

            (21)  Dokument s oznakom Limited smatra se povjerljivim u skladu s člankom 19. Uredbe (EU) 2016/1036 Europskog parlamenta i Vijeća (SL L 176, 30.6.2016., str. 21.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

            (22)  SL L 176, 30.6.2016., str. 21.

            (23)  Zainteresirane strane trebaju račun za EU Login kako bi mogle pristupiti stranici TRON.tdi. Potpune upute za registraciju i uporabu stranice TRON.tdi dostupne su ovdje: https://webgate.ec.europa.eu/tron/resources/documents/gettingStarted.pdf .

            (24)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).


title: Provedbena uredba Komisije (EU) 2019/1375 оd 26. kolovoza 2019. o 305. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom

text:
                  27.8.2019

                  HR

                  Službeni list Europske unije

                  L 223/7

         PROVEDBENA UREDBA KOMISIJE (EU) 2019/1375
         оd 26. kolovoza 2019.
         o 305. izmjeni Uredbe Vijeća (EZ) br. 881/2002 o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EZ) br. 881/2002 od 27. svibnja 2002. o uvođenju određenih posebnih mjera ograničavanja protiv određenih osoba i subjekata povezanih s organizacijama ISIL-om (Da'esh) i Al-Qaidom (1), a posebno njezin članak 7. stavak 1. točku (a) i članak 7.a stavak 5.,
         budući da:

                     (1)

                     U Prilogu I. Uredbi (EZ) br. 881/2002 navode se osobe, skupine i subjekti na koje se odnosi zamrzavanje financijskih sredstava i gospodarskih izvora na temelju te uredbe.

                     (2)

                     Odbor za sankcije Vijeća sigurnosti Ujedinjenih naroda odlučio je 20. kolovoza 2019. izmijeniti jedan unos na popisu osoba, skupina i subjekata na koje bi se trebalo primjenjivati zamrzavanje financijskih sredstava i gospodarskih izvora.

                     (3)

                     Prilog I. Uredbi (EZ) br. 881/2002 trebalo bi stoga na odgovarajući način izmijeniti,

               DONIJELA JE OVU UREDBU:

            Članak 1.
            Prilog I. Uredbi (EZ) br. 881/2002 mijenja se u skladu s Prilogom ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. kolovoza 2019.

                  Za Komisiju,

                  u ime predsjednika,

                  Voditeljica Službe za instrumente vanjske politike

            (1)  SL L 139, 29.5.2002., str. 9.

            PRILOG
            Prilog I. Uredbi Vijeća (EZ) br. 881/2002 mijenja se kako slijedi:
            Podaci za utvrđivanje identiteta u sljedećem unosu pod naslovom „Fizičke osobe” mijenjaju se kako slijedi:
            „BAH AG MOUSSA (pouzdana alias imena: a) Ag Mossa b) Ammi Salim). Državljanstvo: malijsko. Datum uvrštenja u skladu s člankom 7.d stavkom 2. točkom (i): 14.8.2019.” zamjenjuju se sljedećim:

               „BAH AG MOUSSA (pouzdana alias imena: a) Ag Mossa b) Ammi Salim). Datum rođenja: a) 1.1.1958., b) 31.12.1952., c) 28.10.1956. Državljanstvo: malijsko. Datum uvrštenja u skladu s člankom 7.d stavkom 2. točkom (i): 14.8.2019.”


title: Provedbena uredba Komisije (EU) 2019/1751 оd 21. listopada 2019. o upisu naziva Havarti (ZOZP) u registar zaštićenih oznaka izvornosti i zaštićenih oznaka zemljopisnog podrijetla

text:
                  23.10.2019

                  HR

                  Službeni list Europske unije

                  L 269/1

         PROVEDBENA UREDBA KOMISIJE (EU) 2019/1751
         оd 21. listopada 2019.
         o upisu naziva „Havarti” (ZOZP) u registar zaštićenih oznaka izvornosti i zaštićenih oznaka zemljopisnog podrijetla
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 15. stavak 1. i članak 52. stavak 3. točku (b),
         budući da:

                     (1)

                     Na temelju članka 50. stavka 2. točke (a) Uredbe (EU) br. 1151/2012 zahtjev za registraciju naziva „Havarti” kao zaštićene oznake zemljopisnog podrijetla koji je Danska poslala Komisiji 5. listopada 2010. objavljen je u Službenom listu Europske unije (2).

                     (2)

                     Njemačka, Španjolska, udruženja mljekarske industrije iz SAD-a US Dairy Export Council, National Milk Producers Federation i International Dairy Foods Association, Ured predstavnika Sjedinjenih Američkih Država za trgovinu, novozelandsko Ministarstvo vanjskih poslova i trgovine te udruženje mljekarske industrije Dairy Companies Association of New Zealand (DCANZ) i australsko udruženje mljekarske industrije Dairy Australia Limited, uz potporu australske vlade, podnijeli su prigovore na upis u registar u skladu s člankom 51. stavkom 2. Uredbe (EU) br. 1151/2012. Prigovori su ocijenjeni prihvatljivima.

                     (3)

                     Komisija je primila i dva prigovora od udruženja mljekarske industrije Camara Nacional de Productores de Leche iz Kostarike i Asociación de Desarrollo Lácteo (ASODEL) iz Gvatemale. Nisu, međutim, dostavljene obrazložene izjave o prigovoru u skladu s člankom 51. stavkom 2. Uredbe (EU) br. 1151/2012.

                     (4)

                     Komisija je pozvala zainteresirane strane koje su podnijele prihvatljive prigovore da provedu odgovarajuća savjetovanja. Na zahtjev Danske, u skladu s člankom 51. stavkom 3. zadnjim podstavkom Uredbe (EU) br. 1151/2012, u dopisima od 5. kolovoza 2014. i 22. rujna 2014. Komisija je produljila rok svakog tekućeg savjetovanja za još tri mjeseca.

                     (5)

                     Budući da u zadanom roku nije postignut dogovor, Komisija bi trebala donijeti provedbeni akt o odluci o registraciji u skladu s postupkom iz članka 52. stavka 3. točke (b) Uredbe (EU) br. 1151/2012.

                     (6)

                     Podnositelji prigovora tvrdili su da sir „Havarti” nema posebnu kvalitetu, ugled ili druga svojstva koja se mogu pripisati zemljopisnom podrijetlu. Smatraju da bi registracija tog naziva mogla potrošače dovesti u zabludu u pogledu pravog identiteta proizvoda zbog ugleda i poznatosti postojećeg žiga. Prema njihovu mišljenju, registracija bi mogla ugroziti i opstojnost identičnih naziva, žigova i proizvoda koji su na tržištu zakonito najmanje pet godina. Usto, naveli su da se pretpostavlja da je predmetni naziv postao generički zbog sljedećih razloga: na „Havarti” se od 1966. primjenjuje standard iz Codexa Alimentariusa, naveden je u Prilogu B Konvencije iz Strese iz 1951. i ima vlastitu tarifnu stavku. „Havarti” se proizvodi i konzumira u nekoliko zemalja EU-a i izvan EU-a, od kojih neke za njega imaju poseban pravni standard.

                     (7)

                     Komisija je ocijenila argumente iz obrazloženih izjava o prigovoru s obzirom na odredbe Uredbe (EU) br. 1151/2012, uzimajući pritom u obzir rezultate odgovarajućih savjetovanja između podnositelja zahtjeva i podnositeljâ prigovora, te je zaključila da bi naziv „Havarti” trebalo upisati u registar.

                     (8)

                     Kad je riječ o tome da naziv „Havarti” navodno ne ispunjava uvjete iz članka 5. Uredbe (EU) br. 1151/2012, trebalo bi napomenuti da se zahtjev za registraciju naziva „Havarti” kao zaštićene oznake zemljopisnog podrijetla temelji na njegovu ugledu koji se može pripisati njegovu zemljopisnom podrijetlu u smislu članka 5. stavka 2. točke (b) Uredbe (EU) br. 1151/2012.

                     (9)

                     Danska je dostavila nekoliko specijaliziranih publikacija i referencija koje potvrđuju da između Danske i sira „Havarti” postoji veza koja se temelji na ugledu. Taj je sir dobio mnogobrojna priznanja, nagrade i medalje na raznim domaćim i međunarodnim skupovima. Ugled tog proizvoda temelji se i na posebnoj metodi proizvodnje i dugogodišnjem iskustvu.

                     (10)

                     Danska tijela navela su u postupku prigovora i to da je ugled sira „Havarti” izgrađen zahvaljujući zakonodavnim inicijativama i posvećivanjem kvaliteti tijekom više od stotinu godina.

                     (11)

                     Na području EU-a „Havarti” se uglavnom proizvodi u Danskoj. Na dan podnošenja zahtjeva Španjolska, Njemačka, Poljska, Finska i Estonija proizvodile su ograničene količine. Proizvodnja sira „Havarti” u tim državama članicama sama po sebi ne može dovesti u pitanje njegovu povezanost s Danskom. Naime, u usporedbi s ukupnom proizvodnjom u Danskoj u njima se proizvode veoma ograničene količine. Konkretno, u Španjolskoj se sir pod nazivom „Havarti” počeo proizvoditi 2010., a u znatnijoj mjeri tek nakon što je Danska podnijela zahtjev za registraciju naziva „Havarti” kao ZOZP-a pri Komisiji.

                     (12)

                     Danska je dostavila dokaze da velika većina danskih potrošača prepoznaje trajnu vezu sira „Havarti” i Danske. Prema rezultatima jedne ankete, velika većina danskih potrošača zna za „Havarti” i povezuje ga s Danskom. Izvan Danske poznavanje sira „Havarti” veoma je ograničeno.

                     (13)

                     Španjolska je također dostavila studiju s rezultatima ankete o poznavanju sira „Havarti” i njegova podrijetla provedene među španjolskim potrošačima. Ta studija, međutim, ne omogućuje donošenje jednoznačnih zaključaka. Postoci osoba koje nisu čule za sam proizvod i njegovo dansko podrijetlo visoki su. Kao zemlju podrijetla sira „Havarti” potrošači su naveli nekoliko različitih zemalja. Takvo se nepoznavanje proizvoda i njegova danskog podrijetla ne može smatrati jasnom sviješću o generičkom karakteru naziva.

                     (14)

                     Podnositelji prigovora tvrdili su i da naziv ne bi trebalo registrirati jer može potrošače dovesti u zabludu u pogledu pravog identiteta proizvoda zbog ugleda i poznatosti postojećeg žiga. No ugled ili poznatost relevatnih žigova nisu dokazani. Nije objašnjeno ni kako bi potrošač bio doveden u zabludu.

                     (15)

                     Nadalje, podnositelji prigovora iz trećih zemalja smatrali su da bi registracija naziva „Havarti” kao zaštićene oznake zemljopisnog podrijetla ugrozila opstojnost identičnog naziva „Havarti”, žigova i proizvoda koji se zakonito proizvode i stavljaju na tržište više od pet godina, što je jedan od razloga za prigovor iz članka 10. stavka 1. točke (c) Uredbe (EU) br. 1151/2012.

                     (16)

                     Čini se da podnositelji prigovora iz trećih zemalja u ovom postupku prigovora nisu stavili sir pod nazivom „Havarti” na tržište EU-a. Stoga registracija naziva „Havarti” kao zaštićene oznake zemljopisnog podrijetla u EU-u ne utječe na opstojnost proizvoda koji nosi naziv „Havarti” i proizvodi se u tim trećim zemljama.

                     (17)

                     Uredba (EU) br. 1151/2012 ne primjenjuje se na državno područje trećih zemalja. Prema tome, registracija naziva „Havarti” kao zaštićene oznake zemljopisnog podrijetla na temelju Uredbe (EU) br. 1151/2012 ne može ugroziti upotrebu naziva „Havarti” na tržištu trećih zemalja.

                     (18)

                     Kad je riječ o žigovima koji su već registrirani, za koje je podnesen zahtjev za registraciju ili su uspostavljeni upotrebom u dobroj vjeri na području EU-a prije datuma podnošenja zahtjeva Danske za registraciju naziva „Havarti”, u skladu s člankom 14. stavkom 2. Uredbe (EU) br. 1151/2012 registracija ZOZP-a na njih ne utječe.

                     (19)

                     Španjolska i Njemačka tvrdile su da proizvode sir pod nazivom „Havarti”. Registracija naziva „Havarti” kao zaštićene oznake zemljopisnog podrijetla na temelju Uredbe (EU) br. 1151/2012 stoga bi ugrozila opstojnost naziva „Havarti” koji se odnosi na proizvod proizveden u Španjolskoj i Njemačkoj, a identičan je nazivu za koji je 5. listopada 2010. podnesen zahtjev za registraciju.

                     (20)

                     Prema informacijama sadržanima u njemačkom i španjolskom prigovoru te dostavljenima Komisiji, čini se da je proizvodnja sira pod nazivom „Havarti” počela u Španjolskoj 2010. i do 2014. iznosila je 5 100 tona. Za Njemačku su dostupni samo podaci o proizvodnji u 2012. (2 571 tona), no navodi se da Njemačka sir koji nosi naziv „Havarti” proizvodi više od 20 godina. S obzirom na navedeno, u skladu s člankom 15. stavkom 1. točkom (a) Uredbe (EU) br. 1151/2012, gospodarskim subjektima u Španjolskoj i Njemačkoj koji su proizvod od sira pod nazivom „Havarti” počeli stavljati na tržište prije datuma podnošenja danskog zahtjeva Komisiji trebalo bi odobriti prijelazno razdoblje kako bi mogli nastaviti upotrebljavati naziv ugrožen registracijom dok prenamjenjuju proizvodnju na tržištu. Za njemačke i španjolske proizvođače primjerenim bi trebalo smatrati petogodišnje razdoblje.

                     (21)

                     Podnositelji prigovora dostavili su nekoliko dokaza koji navodno potvrđuju da je sporni naziv generički. No to što za „Havarti” postoji posebni standard u Codexu Alimentariusu i što je uvršten u Prilog B Konvencije iz Strese ne znači da je taj naziv doista postao generički. Tarifne oznake odnose se na carinska pitanja pa nisu bitne za prava intelektualnog vlasništva. Generički status naziva u EU-u može se procijeniti samo s obzirom na percepciju potrošača na području EU-a.

                     (22)

                     Kad je riječ o podacima o proizvodnji i percepciji proizvoda „Havarti” u EU-u, koja je procijenjena na temelju tvrdnje o navodnom nedostatku veze između proizvoda i zemljopisnog područja, trebalo bi zaključiti da naziv „Havarti” u EU-u nije postao generički.

                     (23)

                     Dostavljeni podaci o proizvodnji i stavljanju na tržište sira „Havarti” izvan EU-a nisu relevantni općenito zbog načela teritorijalnosti svojstvenog pravima intelektualnog vlasništva i konkretno zbog Uredbe (EU) br. 1151/2012, prema kojoj se eventualna generička priroda naziva procjenjuje za područje Unije. Percepcija tog pojma izvan EU-a i eventualno postojanje povezanih regulatornih proizvodnih standarda u trećim zemljama ne smatraju se relevantnima za ovu odluku, bez obzira na to jesu li u tim standardima utvrđena prava na upotrebu pojmova za označivanje.

                     (24)

                     Prijedlog podnositeljâ prigovora da se umjesto toga registrira naziv „Danski Havarti” ne može se zadržati jer to ne bi ispunjavalo uvjete iz članka 7. stavka 1. točke (a) Uredbe (EU) br. 1151/2012.

                     (25)

                     Kako bi se omogućilo iscrpljenje zaliha koje su već proizvedene ili se nalaze na tržištu, trebalo bi odgoditi primjenu ove Uredbe.

                     (26)

                     Na temelju navedenoga naziv „Havarti” trebalo bi upisati u registar zaštićenih oznaka izvornosti i zaštićenih oznaka zemljopisnog podrijetla.

                     (27)

                     Mjere predviđene u ovoj Uredbi u skladu su s mišljenjem Odbora za politiku kakvoće poljoprivrednih proizvoda,

               DONIJELA JE OVU UREDBU:

            Članak 1.
            Naziv „Havarti” (ZOZP) upisuje se u registar.
            Naziv iz prvog stavka odnosi se na proizvod iz razreda 1.3. Sirevi iz Priloga XI. Provedbenoj uredbi Komisije (EU) br. 668/2014 (3).

            Članak 2.
            Gospodarski subjekti s poslovnim nastanom u Njemačkoj i Španjolskoj koji su proizvod od sira pod nazivom „Havarti” počeli stavljati na tržište prije 5. listopada 2010. mogu nastaviti upotrebljavati naziv „Havarti” tijekom prijelaznog razdoblja od pet godina od datuma primjene ove Uredbe.

            Članak 3.
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 12. svibnja 2020.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 21. listopada 2019.

                  Za Komisiju

                  Predsjednik

               Jean-Claude JUNCKER

            (1)  SL L 343, 14.12.2012., str. 1.

            (2)  SL C 20, 23.1.2014., str. 9.

            (3)  Provedbena uredba Komisije (EU) br. 668/2014 оd 13. lipnja 2014. o utvrđivanju pravila za primjenu Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode (SL L 179, 19.6.2014., str. 36.).